Leerlinge moet glo soos honde bakleiArgieffoto Leerlinge van ŉ skool in Springs in Ekurhuleni word glo gedwing om hondegevegte na te boots waartydens weddenskappe gemaak word op watter kind die meeste byt- en krapbeserings kan veroorsaak, het The Star Maandag berig. Volgens die berig het die skool verlede jaar die hulp van inspekteur Wendy Wilson van die nasionale Dierebeskermingsvereniging (NDBV) ingeroep nadat die bewerings aan die lig gekom het. Die skool se hoof, wie se naam weerhou word om die leerlinge se identiteit te beskerm, was bekommerd nadat leerlinge met geskeurde klere en beserings ná pouses na hul klaskamers teruggekeer het. Onderwysers het ontdek dat die kinders hondegevegte namaak terwyl ander leerlinge weddenskappe van tussen R2 en R10 op die wenner sou maak. Hulle doen dit glo omdat volwassenes hulle tydens naweke dwing om by regte hondegevegte betrokke te raak, en om dit na te maak. “Dit is ŉ baie aggressiewe speletjie en die deelnemers kan baie seerkry,” het Wilson aan die koerant gesê. “Die wenner van die geveg kan dan as ŉ beloning met ŉ jonger kind ‘paar’.” Sy was nie seker of die rolspel met werklike geslagsgemeenskap gepaard gaan nie. Die departement van onderwys in Gauteng het gesê hy is bewus van die beweringe. “Die departement het die DBV geskakel en versoek om in te gryp,” het Phumla Sekhonyane, die departement se woordvoerder, gesê.